टीपीडीके ने पहले प्रधानमंत्री को एक पत्र लिखकर यह मांग की कि सरकार को दिल्ली के रामलीला मैदान में रामलीला के वार्षिक आयोजन पर रोक लगानी चाहिए। जब इस पत्र का उन्हें कोई उत्तर प्राप्त नहीं हुआ तब उन्होंने चैन्नई में रावण लीला आयोजित करने के अपने निर्णय की घोषणा कर दी। कार्यक्रम का आयोजन 12 अक्टूबर, 2016 को चैन्नई के ब्राह्मण-बहुल म्य्लापुर इलाके में स्थित संस्कृत कालेज के सामने किया गया। अधिकांश तमिल यह मानते हैं कि संस्कृत, उन पर ब्राह्मणवादियों द्वारा लादी गई है और इस सांस्कृतिक और धार्मिक वर्चस्ववाद के विरोध के प्रतीक के रूप में यह स्थान चुना गया। टीपीडीके द्वारा जारी वक्तव्य और छायाचित्रों से यह जाहिर होता है कि उस दिन निर्धारित समय पर वहां उपस्थित 200 पुलिसर्मियों को चकमा देते हुए, कार्यकर्ताओं ने राम, लक्ष्मण और सीता के पुतलों का दहन करने में सफलता हासिल की। ग्यारह कार्यकर्ताओं को गिरफ्तार कर लिया गया और 15 दिनों के लिए जेल भेज दिया गया। चालीस अन्य को भी हिरासत में लिया गया परंतु उन्हें उसी दिन देर रात छोड़ दिया गया।